1Idi bumigaten, nagtutulag dagiti amin a panguloen a papadi ken dagiti panglakayen dagiti Judio a papatayenda ni Jesus. 2Pinungoda sada napan inyawat ken ni Pilato a gobernador. 3Idi naammoan ni Judas a nangliput a naikeddeng a madusa ni Jesus, nagbabawi ket insublina ti tallopulo a bagi ti pirak kadagiti panguloen a papadi ken kadagiti panglakayen. 4“Nagbasolak!” kinunana, “ta inyawatko a mapapatay ti maysa a tao nga awan basolna.” “Ania ti bibiangmi?” kinunada kenkuana. “Problemam daytan.” 5Impurruak ni Judas dagiti tallopulo a bagi ti pirak iti uneg ti Templo. Kalpasanna, napanna pinatay ti bagina babaen iti panagbitayna. 6Pinidut dagiti panguloen a papadi dagiti pirak. “Daytoy a kuarta ti bayad ti biag ti maysa a tao,” kinunada. “Iparit ti Lintegtayo a maikabil iti kaha ti Templo.” 7Kalpasan ti panagtutulagda, inggatangda ti kuarta iti “Daga ti Agdamdamili” nga agpaay a kamposanto dagiti ganggannaet. 8Isut’ gapuna a maaw-awagan pay laeng dayta a talon iti “Daga ti Dara” agpapan kadagitoy nga aldaw. 9Natungpal ti sinao ni profeta Jeremias, “Innalada dagiti 30 a bagi ti pirak, ti gatad a nagnunumoan dagiti Israelita a pateg ti biagna, 10ket inggatangda iti daga ti agdamdamili, kas imbilin kaniak ti Apo.” 11Nagtakder ni Jesus iti sangoanan ti gobernador a nangusisa kenkuana. “Sika kadi ti Ari dagiti Judio?” sinaludsodna. “Nasaomon,” insungbat ni Jesus. 12Ngem idi pagsaludsodan dagiti panguloen a papadi ken dagiti panglakayen, dina sinungbatan dagiti pammabasolda kenkuana. 13Isut’ gapuna a kinuna ni Pilato kenkuana, “Dimo aya mangngeg dagiti ipabpabasolda kenka?” 14Ngem pulos nga awan insungbat ni Jesus ket kasta unay ti siddaaw ti gobernador. 15Tunggal Fiesta ti Paskua, kadawyan ti gobernador a wayawayaan ti uray siasinoman a balud a dawaten dagiti tattao. 16Iti dayta a tiempo, adda maysa nga agdindinamag a balud nga agnagan iti Jesus Barrabas. 17Idi naguurnong dagiti tattao, sinaludsod kadakuada ni Pilato: “Siasino ti kayatyo a wayawayaak? Ni Jesus Barrabas wenno ni Jesus a maaw-awagan iti Cristo?” 18Ammo ngamin ni Pilato nga inyawatda kenkuana ni Jesus gapu iti apalda. 19Maysa pay, idi agtugtugaw ni Pilato iti pangukoman, pinaibaga ti asawana daytoy: “Dimo pakibiangan dayta nalinteg a tao, ta natagtagainepko idi rabii a nagsagabaak iti kasta unay gapu kenkuana.” 20Dinurogan dagiti panguloen a papadi ken dagiti panglakayen dagiti tattao tapno dawatenda ken ni Pilato a wayawayaanna ni Barrabas ket papapatayna ni Jesus. 21Ngem sinaludsod manen kadakuada ti gobernador: “Siasino kadagiti dua ti kayatyo a wayawayaak?” “Ni Barrabas!” insungbatda. 22“Ania ngarud ti aramidek ken ni Jesus a maaw-awagan iti Cristo?” sinaludsod ni Pilato. “Ilansam iti krus,” kinunada amin. 23Nagsaludsod manen ni Pilato kadakuada: “Ania kadi ti basolna?” “Ilansam iti krus,” inyad-addada ketdi nga impukkaw. 24Agsipud ta awanen ti maaramid ni Pilato, ket madlawna nga adda rumsua a riribuk, nangala iti danum sana binuggoan dagiti imana iti sangoanan dagiti tattao. “Awan ti pakaibiangak iti pannakapapatay daytoy a tao,” kinunana. “Makaammokayo ditan.” 25“Bay-am ta dakami ken dagiti annakmi ti mangsungbat iti pannakapapatayna,” kinuna dagiti tattao. 26Kalpasanna, winayawayaanna ni Barrabas. Pinasaplitna ni Jesus sana inyawat kadagiti soldado tapno ilansada iti krus. 27Innala dagiti soldado ti gobernador ket inserrekda ni Jesus iti Pretorio. Inaribungbongan ti amin a soldado ti kompania. 28Inuksobda ti pagan-anayna sada kinagayan iti nalabaga a lupot. 29Nagaramidda iti korona a sisiitan ket imbalangatda kenkuana. Impaiggemda ti maysa a runo iti makannawan nga imana. Nagparintumengda iti sangoananna sada nagang-angawan. “Agbiag ti Ari dagiti Judio!” kinunkunada. 30Tinupratupraanda. Innalada ti runo kenkuana ket imbautda iti ulona. 31Idi nalpasdan a nagangangawan, inikkatda ti kagay, ket imbadoda met laeng kenkuana ti pagan-anayna. Kalpasanna, inruarda tapno ilansada iti krus. 32Idi rummuarda iti siudad, nasabatda ti maysa a lalaki nga agnagan Simon a taga-Cirene. Pinilitda a mangawit iti krus ni Jesus. 33Dimtengda iti maysa a disso a managan Golgota, kayatna a sawen “Lugar ti Bangabanga.” 34Inikkanda ni Jesus iti arak a nalaokan iti apro, ngem idi naramananna, dina ininum. 35Inlansada ni Jesus iti krus. Nagbibingayanda ti pagan-anayna babaen iti panagbibinnunotda 36sada nagtugaw a mangbantay kenkuana. 37Iti ngatoen ti ulona, naisurat ti naipabasol kenkuana: “Daytoy ni Jesus nga Ari dagiti Judio.” 38Inlansada met ti dua a tulisan kadagiti krusda: maysa iti makannawan ni Jesus ket ti sabali iti makannigidna. 39Winingwingiwingan dagiti aglabas ken linalaisda ni Jesus: 40“Kinunkunam a rebbaem ti Templo samo bangonen met laeng iti uneg ti tallo nga aldaw. No Anaknaka ti Dios, isalakanmo man ta bagim ket bumabaka iti krus!” 41Nakipagang-angaw met dagiti panguloen a papadi, dagiti mamaestro iti Linteg ken dagiti panglakayen. 42“Insalakanna dagiti dadduma ngem dina maisalakan ti bagina!” kinunkunada. “Di met aya isu ti Ari ti Israel? No bumaba ita iti krus, mamatitayo kenkuana. 43Agtalek iti Dios ken kunana nga isu Anak ti Dios. Kitaentayo man ngarud no kayat ti Dios nga isalakan ita!” 44Kasta met ti pananglalais kenkuana dagiti tulisan a kinagiddanna a nailansa iti krus. 45Iti tengnga ti aldaw, nagsipnget iti entero a daga ket nagpaut iti tallo nga oras. 46Idi dandani alas tres iti malem, impukkaw ni Jesus iti napigsa a timek: “Eli, Eli, lema sabachthani?” kayatna a sawen: “Diosko, Diosko, apay a binaybay-annak?” 47Nangngeg daytoy ti sumagmamano nga adda sadiay ket kinunada: “Denggenyo, ay-ayabanna ni Elias!” 48Nagtaray a dagus ti maysa kadakuada a napan nangala iti espongha. Impasagepsepna iti naalsem nga arak sana inkabil iti sukdal tapno ipasepsepna ken ni Jesus. 49Ngem kinuna ti dadduma: “Bay-am, kitaentayo man no umay isalakan ni Elias.” 50Nagpukkaw manen ni Jesus iti napigsa ket nauyosen ti biagna. 51Napigis ti kurtina a naibengbeng iti Templo: naggudua manipud iti ngato agingga iti baba. Nagginggined, naburburak dagiti bato, 52naglukat dagiti tanem, ket napagungar dagiti adu a nasantoan a tattao. 53Rimmuarda kadagiti tanem ket kalpasan ti panagungar ni Jesus, napanda iti Nasantoan a Siudad a nakakitaan kadakuada dagiti adu a tattao. 54Nagbuteng ti kapitan ken dagiti soldadona a mangbambantay ken ni Jesus idi mariknada ti ginggined ken makitada ti amin a napasamak. Kinunada, “Pudno gayam nga Anak ti Dios daytoy!” 55Iti pangadaywen bassit, kumitkita dagiti adu a babbai. Isuda dagiti simmursurot ken nagserserbi ken ni Jesus manipud Galilea. 56Adda kadagitoy da Maria Magdalena, Maria nga ina da Santiago ken Jose ken ti asawa ni Zebedeo. 57Idi sumipngeten, simmangpet ti maysa a baknang nga agnagan iti Jose a taga-Arimatea ken adalan met ni Jesus. 58Napan ken ni Pilato ket dinawatna ti bangkay ni Jesus. Imbilin ni Pilato a maited ti bangkay ken ni Jose. 59Innala ngarud ni Jose ti bangkay, binungonna iti baro a linen a lupot, 60ket inkabilna iti tanem a naikungkong iti bato nga agpaay koma kenkuana. Kalpasanna, nangitulid iti dakkel a bato a pinangserrana iti tanem sa pimmanaw. 61Adda sadiay da Maria Magdalena ken sabali pay a Maria a nakatugaw iti sangoanan ti tanem. 62Iti sumuno nga aldaw, kayatna a sawen, kalpasan ti Aldaw a Panagsagana, nakiuman ken ni Pilato dagiti panguloen a papadi ken dagiti Fariseo. 63“Apo,” kinunada, “malagipmi nga idi sibibiag pay dayta a mangal-allilaw, kinunana a mapagungarto kalpasan ti tallo nga aldaw. 64Ibilinmo ngarud a maguardiaan a naimbag ti tanem agingga iti maikatlo nga aldaw amangan no mapan takawen dagiti adalanna ti bangkay sadanto ibaga kadagiti tattao a napagungar ni Jesus. Ta no kasta ti mapasamak, dakdakesto ti maudi a panangallilaw ngem ti immuna.” 65“Mangalakayo iti guardia,” kinuna ni Pilato, “ket pabantayanyo a naimbag ti tanem.” 66Iti kasta, pimmanawda ket napanda sinerraan a naimbag ti tanem babaen iti panangmarkada iti bato a rikepna, ket nangibatida kadagiti soldado a mangguardia.
Copyright
Learn More
ilo_Latn zho_Hant eng_Latn